Обрађивачи:

- ЈПУ „Радмила Недић”

- ЈУ Основне и средње школе

- Секретаријат за општу управу и друштвене дјелатности

**И Н Ф О Р М А Ц И Ј А**

**О СТАЊУ У ПРЕДШКОЛСКОМ, ОСНОВНОМ И СРЕДЊЕМ ОБРАЗОВАЊУ У ОПШТИНИ БЕРАНЕ 2014 / 2015 ГОДИНЕ**

Беране, март 2016 . године

У В О Д

Сходно члану 117 Закона о локаној самоуправи ("Сл. лист РЦГ", бр. 42/03, 28/04, 75/05, 13/06, "Сл. лист Црне Горе", бр. 88/09, бр. 3/10, бр. 38/12 и бр.10/14 ) органи локалне самоуправе остварују сарадњу са јавним службама и другим правним лицима чији је оснивач држава, учествују у поступку утврђивања и спровођења планова и програма развоја и дају приједлоге, сугестије и мишљења у погледу вршења дјелатности на територији општине. „Установе из става 1 овог члана обавезне су да општинским органима, на њихов захтјев, доставе извјештаје о остваривању планова и програма своје дјелатности на њиховој територији”.

Образовање и васпитање има за циљ да :

1) обезбиједи могућност за свестрани развој појединца, без обзира на пол, животно доба, социјално и културно поријекло, националну и вјерску припадност и тјелесну и психичку конституцију;

2) задовољи потребе, интересовања, жеље и амбиције појединца за доживотним учењем;

3) омогући избор образовног програма на свим нивоима васпитања и образовања;

4) развија свијест, потребу и способност за очување и унапређење људских права, правне државе, природне и друштвене средине, мултиетичности и различитости;

5) развија свијест о државној припадности према Црној Гори и њеној култури, традицији и историји;

6) омогући појединцу, у складу са сопственим могућностима, укључивање и партиципацију на свим нивоима рада и дјеловања;

7) развија свијест о националној припадноси, култури, историји и традицији;

8) доприноси укључивању у процесе европских интеграција.

Образовање и васпитање на територији општине Беране остварује се у једној предшколској установи, 8 основних, 4 средње школе.

Ова Информација има за циљ да представи рад образовних установа , са основним подацима о успјешности усвајања знања и нивоа васпитања , стању објеката , материјално-техничким средствима, опреми и наставним и школским училима, као и са исказаним потребама и приједлогом мјера, сходно нашим надлежностима и могућностима, за побољшање и допринос унапрјеђењу ове, веома битне, друштвене дјелатности у развоју заједнице. Сходно наведеном, јавне установе предшколског, основног, средњег образовања доставиле су Извјештаје о раду и стању у образовним установама у току школске 2014 / 2015. године .

Образовни систем Црне Горе чине предшколско васпитање и образовање, основно образовање и васпитање, средње опште образовање (гимназија), стручно образовање, васпитање и образовање лица са посебним потребама, образовање одраслих и високо образовање.

Образовање одраслих дио је укупног система и реализује се на свим нивоима образовања.

Област образовања је у надлежности Министарства просвјете и спорта. Предшколско васпитање и образовање се реализује у јаслицама( дјеца узраста до 3 године), вртићима (дјеца од 3 године до поласка у школу) и у оквиру других видова организовања предшколског васпитања и образовања, као што су школице, играонице и др. и није предуслов за похађање основне школе. У Беранама се налази једна Јавна предшколска установа: Дјечији вртић „Радмила Недић“.

Основно образовање и васпитање је обавезно за сву дјецу узраста од 6 до 15 година живота, траје 9 година и бесплатно је. У Беранама се налази 8 основних школа, од тога 3 у градској зони и 5 у сеоском подручју.

Средње опште образовање изводе гимназије. Ово образовање није обавезно. Гимназију могу уписати лица која су завршила основно образовање, а имају мање од 17 година. Образовање у гимназији траје четири године.

Стручно образовање је најкомплекснији дио образовног система.

Средње стручно образовање, такође , није обавезно, а реализује се у трајању од три или четири године у средњим стручним школама. У Беранама постоје три стручне школе.

Васпитање и образовање дјеце са посебним образовним потребама обезбјеђује онај степен образовања који одговара њиховом физичком, интелектуалном, емоционалном и социјалном развоју кроз организовање комбинованог одјељења у ЈУ основна школа „Вук Караџић“ које похађа 16 ученика.

У складу са важећим законским актима општина Беране је формирала Комисију за усмјеравање дјеце са посебним образовним потребама. На овај начин, кроз рад комисије , општина настоји да допринесе унапређењу система образовања дјеце са посебним образовним потребама, како би се обезбиједио једнак приступ образовању дјеце, без обзира на индивидуалне разлике и тешкоће.

Иако је образовање у надлежности Министарства просвјете, у циљу подстицања талената, креативности и знања генерација младих људи који ће дати нову димензију нашем граду. Општина обезбјеђује Стипендије за студенте талента, који постижу просјек 9,00 и изнад као и организује пријем најбољих и додјељује пригодне награде најбољим ученицима, свршеним основцима и средњошколцима-добитницима дипломе Луча, као и ученицима који су освојили неко од три прва мјеста на државним такмичењима. Такође општина је подијелила уџбенике за ученике основних школа.

Колико је то могуће, подржавају се индивидуални пројекти и пружа финансијска једнократна помоћ студентима и младим ствараоцима.

ТРАГОВИ ДАВНЕ ПРОШЛОСТИ

Развој школства у Беранама

Оснивањем Будимске епископије 1219. године, у Будимској жупи, са сједиштем у манастиру Ђурђеви ступови, у овом крају се ствара један, у оно вријеме значајан духовни и политички центар. Све до краја прве половине деветнаестог вијека улогу покретача просвјетне активности имали су у овом крају искључиво манастири .

У Конацима Ђурђевих ступова и у ћелијама манастира Шудикова, калуђери су преписивали старе књиге, описмењавали по којег манастирског ђака, те су на тај начин будућим покољењима остављали драгоцјене податке о времену у коме су живјели, па и о ономе што је бивало давно прије њих.

Никакве паљевине и рушења Ђурђевих ступова и Шудикове, никакав терор нијесу могли спријечити и угушити ту и такву активност. Увијек су се налазили нови заљубљеници књиге, који су својом активношћу одржавали непрекинуту нит са прохујалим временима.

Послије спаљивања манастира Шудиково 1738. године настаје тежак период за читаво Горње Полимље. Шудиковски калуђери неповратно су се разишли и потражили спас и склониште у Србији, а највећи број настанио се у Косјерићу.

У времену од 1800. до 1820. године старјешина манастира Ђурђеви ступови, Пајсије Куч, окупљао је по неколико младића да уче да читају и пишу. Из њихових редова израстали су будући попови и калуђери. Они ће касније поштовати ову традицију, те је Манастир остајао без ђака само у она тешка времена када су се „димила згаришта запаљених полимских села и црквена звона тужно ћутала, заустављена руком тиранина“. Ријетке књиге кориштене у описмењавању добијане су из Пећке патријаршије, Дечана или из Србије. \*( Милош Велимировић: Са Горњег Полимља, Наставник,1894)

Централна личност у периоду од 1820. па до 1852. године у Васојевићкој нахији је био старјешина манастира Ђурђеви ступови-архимандрит Мојсије Зечевић. Све што је у оно вријеме покретано, било у циљу ослобођења од Турака, било на пољу ширења просвјете, првенствено је везано за његово име. Изградњном манастирских конака код Ђурђевих ступова, он ће први створити услове за отварање манастирске школе, која ће у другој половини вијека, са повременим прекидима, радити и окупљати ђаке из читавог Полимља . Просторије манастирских конака послужиће за отварање и рад школе. Школа је почела с радом 1836. године, свега три године послије прве школе у Црној Гори на Цетињу, а шеснаест година прије игуманове смрти.

Оснивање прве основне школе у Црној Гори 1833. године на Цетињу сигурно је дало Мојсију непосредни подстрек да и он нешто отпочне у Васојевићема. Свакако, он је био први учитељ, а послије њега његов млађи рођак Никодим, који је учио у Београду, куда га је Мојсије био одвео 1847. године, када је ишао ради обављања неког важног задатка..

Првих тридесетак година основно је било да ђаци науче читати и писти, па многи од њих , који су и попови постали, научили су у тој школи само штампана слова, те су тако могли служити богослужење и обављати разне обреде.

**Први високошколовани Васојевић**

Интересантно је да Васојевићи имају првог вискокшколованог човјека кад у Србији има тек двадесетак државних и општинских школа, а у Црној Гори појавиће се прва основна школа тек 1833. године.

То је био Никола Васојевић, поријеклом од Милошевића из Лијеве Ријеке, један од најнемирнијих политичких авантуриста свога доба.

Илија Јовановић (Лутовац) био је први васојевићки стипендиста српске владе. Из докумената се види да је он учио у Београдској богословији у периоду од 1847. до 1849. године - двије “богословске класе”. Осмог јуна 1849. године издата му је диплома, која се и сада налази у заоставштини потомака доктора Павла Чубровића, његовог рођака.

Илија је био син Јована Лутовца, из Дапсића, код Берана, и пошто је у Београду завршио школу вратио се у свој крај у жељи да буде свештеник. Други ђак упућен на школовање у Београд био је Зарија Протић, рођен 1823. године у селу Присоју код Андријевице, а прву писменост учио је код свога оца, свештеника Гавра Протића. Отац га је, прво повео на Цетиње, а касније 1840. или 1841. године у Београд, гдје је учио богословију. По повратку у свој крај вршио је разне и веома одговорне дужности. 1855. године постао је свештеник, а двије године касније, кад су се у Васојевићима дијелили први капетански грбови, постао је племенски капетан. Касније је бивао командир народне војске, па и члан Крунског савјета на Цетињу. Умро је 1896. године.

Трећи ђак из Васојевића, упућен на школовање у то вријеме, био је Никодим Зечевић из села Виницке.

Никодим је 1852. године замијенио Мојсија Зечевића и остао на дужности архимандрита Ђурђевих ступова 10 година, тј. до 1862. године. У исто вријеме он је био и учитељ манастирске школе. Као и Мојсије и Никодим је више пута одлазио не само на Цетиње већ и у Србију, тражећи помоћ за свој крај. Отуда је преносио књиге, као и све што је свештенику потребно за обављање његове дужности.

Главари васојевићки шаљу 1855. године у Србију још два ђака, са својим препорукама именом Сава Лазаревић и Милан Спасојевић .

**Први покушаји оснивања школа послије Манастирске**

Прије него што ће се Васојевићи подијелити на два дијела, од којих ће један припасти 1862. године Црној Гори, а други и даље Турској било је још неких покушаја сем код манастира Ђурђевих ступова, да се отпочне са радом школа. То су покушаји у Краљима, Забрђу и Коњусима.

**Прва школа – Краљска**

„Први покушај са оснивањем школе је најприје учињен у селу Краље. Велимировић тврди да је то било 1860/61. године. Говоримо о првој приватној школи коју су мјештани сами издржавали, каквим ће се у овим крајевима, као и у читавој Црној Гори, задржати још дуго иза овога времена“. Изгледа да се ондашњи краљски првак Радован Лекин посебно ангажавао око овога посла. Школа је овдје радила кратко вријеме, да би оживјела у Забрђу, затим у Коњусима, у Дулипољу, на чардаку војводе Сима. У овој Коњушкој школи један од ђака био је и каснији васојевићки војвода Лакић, који је често у шали истицао како је он завршио саврдачки универзитет, мислећи на засеок Саврдак у коме је школа радила.

Као први учитељ Краљске школе помиње се Петар Вулић из Божића, који је, као доста других људи из оних крајева, изгледа, прије тога био извјесно вријеме у Србији, учио нешто и вратио се, као добро писмен, у свој крај, нудећи се да буде учитељ новоосноване школе . Вулићево име је везано за покушај отварања прве школе у Васојевићима, послије манастирске школе код Ђурђевих ступова.

Ево шта о Краљској школи и њеним ђацима у учитељима, о просвјетним приликама у то вријеме у Васојевићима уопште, каже Велимировић у поменутом чланку:

“1860. године затекла је, као почетнике, свега десетак ђака из васојевићке гусињске нахије. Осим манастира Ђурђевих ступова, у коме су обично били по два три ђака код калуђера, прва школа на Лиму отворена је у Краљу са три ђака, а учитељ ова три ђака био је опет ђак”. Он набраја као ондашње ђаке следеће: Милан Новичић, Шћепан Поповић – касније свештеник у Велици, Милош Радуновић – касније свештеник у Коњусима, Раде Пешић – касније свештеник у Горњим Селима, Гавро Вуковић – касније министар Црне Горе, Милош Велимировић – касније свештеник, Ђорђе Армуш – Шекуларац – касније свештеник, Саво Чукић – касније свештеник, Милош Кастратовић – касније свештеник Коњушки.

Колико је још радила ова Краљска школа не зна се тачно. Зна се само да је други покушај са школом учињен, како је раније речено, у Забрђу, а први учитељ изгледа био је Бранислав, син Николе Васојевића. Он је учитељевао кратко вријеме, а затим преко Цетиња пошао у Русију, одакле му је мајка била. Послије је отворена школа у Коњусима, чији је први учитељ био Милош Вуковић – Губеринић, који је остао у сјећању народа злоречког краја, као одличан учитељ и веома паметан човјек у сваком погледу. Велимировић помиње као једног од првих коњушких учитеља и Милана Кастратовића.

У то вријеме, око 1860. године, учитељ школе код манастира Ђурђевих ступова био је неко вријеме и Томо Вукотић.

По својој прилици поменуте школе нијесу у овом периоду од 1857. до 1862. године никад радиле све у исто вријеме, већ час један час друга, тако да је добро познато да су неких година ђаци из Доњих Васојевића ишли да уче у некој од поменутих горњовасојевићких школа, или обрнуто.

 Мојсијеви конаци код Ђурђевих ступова располагали су не само просторијом за учионицу, већ и за становање, за “квартир”, ученика из удаљених села, и то бесплатно.

Борбе које су се 1862. године распламсале читавом Црном Гором, па и у Васојевићима, особито су тешко погодиле манастир Ђурђеве ступове. Тада су, спаљени сви црквени конаци, манастир опустошен и онемогућен рад школе. У Горњим Васојевићима нешто дуже се одржала, мада и она са прекидима, школа у Коњусима. Њу је изгледа помагала и Црна Гора све док није престала са радом послије смрти њеног учитеља, попа Милоша Вуковића – Губеринића 1866. године.

Ђаци из ових првих школа растурали су се на разне стране ради настављања школовања. Интересантана је на примјер, судбина Вулићевих ђака, из прве године рада Краљске школе. Од њих двадесетак шесторица су наставили школовање ван свога краја, прво у Дечанима у Пећи, а затим у Београду. Двојица су умрли као ђаци богословије, један је напустио школовање, вратио се кући и покушао да опет отвори школу код Ђурђевих ступова, од тројице преосталих двојица су завршили богословију а трећи велику школу. Из ове генерације, из првих васојевићких школа, био је и Милош Лекић-Зечевић. Он је наставио учење у Дечанима и Београду, а послије био учитељ. (Милош Велимировић: Са Горњег Полимља, Наставник,1894)

**ПЕРИОД У ДОЊИМ ВАСОЈЕВИЋИМА ОД 1862. ДО 1918. ГОДИНЕ**

Година 1862., као што је раније речено, је за Горње Полимље преломна година и изванредно значајна по много чему, а првенствено по томе што дио Васојевића – највећи дио Горњих Васојевића, и правно припада слободној Црној Гори, са тачно одређеним државним границама, и зато што је то година ударања темеља вароши Беране. Миром између Црне Горе и Турске у Васојевићима је тада постављена такозвана Хафис– пашина граница, која је водила Лимом од Кома, ријекама Перућицом и Злоречицом, па онда Лимом до Трепче, затим Требачком ријеком до Бачког Брда, планинама до на Владош између Дрпа и Речина и до ријеке Таре више Колашина.

Стварањем сталног гарнизона и изградњом касарне, “кршле”, Турци су ударили темеље будуће вароши Беране. За даљи развитак просвјете у Доњим Васојевићима настају тешки дани. Манастир Ђурђеви ступови и Мојсијеви конаци код њега страдали су у борбама 1862. године, када и настаје прекид у развоју просвјете у беранском крају од читавих седам година, период у коме нема никаквих покушаја за отварање школа. Нови покушај да се код манастира Ђурђевих ступова сазида школска зграда и покрене рад школе поклапа се са годином када Турци први пут доносе закон о школама. То је било 1869. године. Доношење овога закона имало је утицаја на развој школа у свим крајевима на Балкану који су били у границама турске царевине, како код православних тако и код муслимана.

Период од 1890. до 1912. године био је посебно значајан за развитак школства у беранском крају. У том међувремену појавило се на овој територији десетак школа које су, прво у скромним брвнарама, а касније понека и у зиданим зградама, окупљале велики број ђака . Многи од њих су , по завршетку четири разреда, кренули у разне правце у потрази за наставком школовања, ма гдје било. Неки су кретали пут Цетиња, неки ка Србији, неки у српске школе на турској територији: у Призрену, Скопљу, Битољу, Солуну, па и у Цариграду. Допирали су и до Сарајева, до Карловца, Пакраца и Загреба, па и до Кијева и Петрограда, Рима, Париза и Женеве.

Свакако, у овом периоду највећи се утицај осјећао од Црне Горе, у чијим се границама, од 1878. године, тј. од Берлинског конгреса, нашло сво Горње Васојевиће, укључујући и крајња села далеко истурена према истоку, као што су Шекулар и Велика.

Баш 1890. године почињу да пристижу први учитељски кадрови са завршеном Богословско учитељском школом у Призрену, која је имала велики реноме као школа која је спремала не само свештенке, већ и учитеље, са солидном стручном спремом. Они су се враћали у свој крај и прихватали се или свештеничке или учитељске дужности.

Посебно је потребно нагласити да, за отварање и рад школа у вријеме о коме је ријеч, велика заслуга припада и једноме истакнутом Васојевићу који је скоро петнаестак година био у дипломатској служби црногорске владе. То је Дмитар Бакић из Забрђа, син племенског капетана Зарије Бакића, који је са положаја члана црногорског Великог суда, постављен послије смрти Митра Пламенца, 1890. године, прво за отправника послова посланства у Цариграду, а онда 1896. године, и за опуномоћеног министра и изванредног посланика владе Црне Горе, на којем је положају остао све до своје смрти у педесет и првој години живота, 1903. године

Поред школе код Ђурђевих ступова и Беранске школе, од 1890. до 1912. године отворено је у Доњим Васојевићима, још 11 школа, али оне никад нијесу радиле све у исто вријеме и ни једна од њих није била без повремених прекида. Узроци томе били су различити. Понекад није било учитеља, понекад није било средстава, а главне сметње у њиховом раду правиле су турске власти и особито фанатизовани турски башибозлук. Школе су отваране у овим селима: Будимља, Горажде, Лубнице, Виницка, Горње Заостро, Штитари, Доња Ржаница, Калудра, Буче, Маште, Дапсиће. Заједничка карактерсистика за све школе била је да су отваране у најпримитивнијим условима, обично у каквим откупљеним брвнарама, без икаквог намјештаја и опреме, без уџбеника и других школских потреба, а на првом мјесту без квалификованих учитеља или људи са приближним образовањем. Скоро свака од њих прошла је један период, могло би се рећи илегалног рада, док се није добило одобрење од турских власти.

Период уочи Балканског рата био је нарочито значајан за развој школства и просвјете у беранском крају. Прорадило је 11 основних школа и за оне прилике са доста великим бројем ученика, који је, на примјер, 1911. године премашивао цифру од 700. У то вријеме покушавало се да се и културни живот грађана Берана побољша, па је била основана читаоница, смјештена у приземљу зграде која се налазила између варошких чесама и међуратног хотела “Америка”. Интересантно је да је званични назив читаонице био “Српска читаоница у Беранама”.

Учитељски кадар био је у већини случајева стручан, јер су пристизали кадрови који су се школовали: у Пизрену, Скопљу, Београду, Алексинцу и другим мјестима ван Црне Горе.

Сви послови око отварања школа ишли су преко Рашко призренске митрополије. Митрополит је преговарао са турским властима на вишем нивоу, али су народни главари користили сваку могућност да преко локалних турских власти у Беранама утичу да се решења брже доносе. Зависило је много од тога какав је човјек берански кајмекан, који је последњих година пред Балкански рат често у исто вријеме бивао и војни командант. Митрополија је преко свога Главног прсвјетног одбора, водила бригу о програмима, уџбеницима и о методици рада. Одбор је преко школских надзорника спроводио у живот и све прописе који су регулисали целокупни живот и рад школа.

Рад школе ових неколико година уочи Балканског рата карактерише и све чвршћа сарадња између Рашко призренске митрополије и просвјетних органа Црне Горе, по свим питањима. Сви послови обављали су се преко Надзорништва беранско затарских основних школа, са сједиштем у Беранама, а уз најужу сарадњу црногорских пограничних власти на Андријевици. Учитељи су плате примали од Црне Горе, преко Андријевице, па и одлуке о постављењима и премјештајима. Чак су учитеље из беранског краја, са територије турске државе, позивали на курсеве и семинаре у Црну Гору, као да су били црногорски поданици. Од ослобођења овога краја у Балканску рату, 2. октобра 1912. године, па до доласка Аустријанаца у Првом свјетском рату и заузимању Берана, 8. јануара 1916. године, протекло је свега три године, од чега су само двије школе биле активне .

 **Прве школе муслимана беранског краја**

Између Балканског и Првог свјетског рата отворене су, сем школе у Харемима, и три нове школе у муслиманским бихорским крајевима: у Петњици, Азанима и Савином Бору. Оне су радиле око двије године.

Петњичани су 1913. године подигли нову зграду за школу, јер је ранија зграда турске школе, која је постајала још од 1904. године, запаљена за вријеме борби 1912. године, када је овуда наступила црногорска војска под командом сердара Јанка Вукотића. До доласка аустро-угарске војске, односно до капитулације Црне Горе почетком 1916. године, учитељ у школи у Петњици био је Ђукан Кораћ и радио је са око 40 ђака. У току окупације школа је повремено радила 1917. и 1918. године, а учитељ је био Периша Симоновић.

Азанска школа је почела с радом 1913. године и радила као и Петњичка, а учитељ је био Урош Поповић, родом из истог села.

Школа у Савином Бору у поменутом периоду радила је веома мало, јер је тешко било наћи некога ко ће тада пристати да тамо буде учитељ. Једно сасвим кратко вријеме прихватио се учитељског посла Вуксан Шарбајић (Бајић), родом из села Машта.

ОСНОВНЕ ШКОЛЕ У БЕРАНСКОМ СРЕЗУ ОД 1919. ДО 1945.ГОДИНЕ

По свршетку Првог свјетског рата у Полимљу су, како у беранском тако и у андријевичком крају, убрзо наставиле с радом, углавном, оне школе које су радиле у предратном периоду, а отворено је и неколико нових. Андријевичком срезу припадале су и плавогусинњске школе, а беранском и рожајске.

У Беранском срезу биле су отворене од 1919. до школске 1923/4. године укупно 33 школе и то у следећим мјестима: Беране, Лужац, Долац, Горње Заостро, Брзава, Заград, Црни Врх, Лубница, Буче, Виницка, Ријека Марсенића, Доња Ржаница, Калудра, Дапсиће, Петњик, Будимља, Главаце, Драгосава, Хареме (као одељење Беранске школе), Драгосава, Ровца, Горажде, Врбица, Трпези, Азане, Туцање, Петњица, Савин Бор, Рожаје, Баћ, Бишево, Башча, Балотићи, Калаче. Двије школе су биле градске, а остале сеоске. Градске су биле по једна у Беранима и Рожајама. У свим школама било је свега 54 одељења. Десет школа имале су само учионице, тј, биле су без канцеларија и зборница. Двадесет и једна школа су биле мјешовите, а тринаест само за мушкарце и то у муслиманским крајевима.

Школе су у овом периоду биле веома слабо снабдјевене училима, тако да су минимални захтјеви били задовољени само у двјема школама. На примјер, укупно у свим школама није било ни 100 књига за учитеље и ученике. Само двије школе имале су школске баште.

У свим овим школама било је школске 1923/4. године укупно 66 учитеља, од тога броја само седам учитељица. Двојица учитеља су били привремени, а двадесет седам их је радило са по једним одељењем, двадесет шест са два, па и три одељења и десет са по четири одељења.

Од свих поменутих школа у беранском срезу 13 је први пут отворено у периоду од 1919. до школске 1923/4. године. То су биле школе у Петњику, Ровцима, Гавацима, Црном Врху, као и још 9 школа у муслиманским крајевима Бихора и Рожаја: Врбица, Трпези, Савин Бор,\* Туцање, Баћ, Бишево Башча, Балотићи и Калаче.

У свим школама тада је било свега 1700 ученика, од тога броја око 300 ученица. Значи, на једног учитеља било је просјечно 26 ученика.

У периоду изеђу школске 1923/4. па до школске 1930/31. године број школа у Беранском срезу попео се на 39. Отворене су нове школе у следећим мјестима: Курикуће, Загорје, Доње Заостро, Штитари, Доња Ловница и Буковица.

Школске године 1930/31. број одељења свих 39 школа нарастао је на 69. Ђака је било 2991. Просјечно, на територији читавог среза, тј. на територији свих 13 општина (Беране, Бишево, Будимља, Буче, Виницка, Горња Села, Ђурђеви ступови, Доња Ржаница, Полица, Петњица, Штитари, Рожаје, Ибар) на једну основну школу припадало је око 20 км2 и близу 900 становника.

У свим основним школама среза тада је радило око 80 учитеља.

Вријеме између 1930. и 1941. године карактерише се устаљивањем већ постојећих основних школа Беранског среза и само незнатним повећањем њиховог броја. Отворена је само још школа у Праћевцу, тако да их је на почетку Другог свјетског рата било свега 40, са 78 одељења, **3300** ученика и 93 учитеља.

\* (У Савином Бору школа је отворена 1913. године, али је врло кратко радила).

У Беранској основној школи било је 1935. године отворено чак и десето одјељење и овај број остаје до почетка другог свјетског рата .

Неке школе дуго времена постојале су само као одвојена одјељења других већих школа. Такав је случај, на примјер, био са школом у у Праћевцу, Курикућама и Главацима дуго су биле одјељење школе у Лубницама. Оне су коначно постале самосталне школе тек 1940. године.

У вријеме између 1919. и 1945. године у оба среза Горњега Полимља службовало је око 350 учитеља , од чега је око 60 учитељица. Урачунато је и десетак муслиманских вјероучитеља-хоџа, који су били хонорарно ангажовани за вјерску наставу у школама са муслиманском дјецом.

Из спискова појединих школа веома је уочљиво да су чести премјештаји учитеља, особито млађих. То је највише зависило од тога кад је која политичка странка побјеђивала на изборима. Учитељи нијесу могли остати ван политичких збивања и често су трпјели последице својих опредјељења.

Велики број учитеља био из појединих породица. На примјер, било је 15 Бабовића, 11 Ћулафића, 9 Јоксимовића, 8 Лекића, по 7 Радуновића, Чукића и Шошкића. Било је и 12 Поповића, само они нијесу били из истог братства.

Кад су колико толико зацијељене ратне ране из два посљедња рата, Балканског и Првог свјетског, а материјалне прилике нешто поправиле и основном школству обраћала се већа пажња. Послије 1925. године највећи број школа добија нове зграде, од тврдог материјала, а учињено је прилично и за њихову опрему намјештајем и неопходним училима.

Учитељски кадар био је кфалификован. Интерес за школу све је више растао, али ипак било је неушколоване дјеце, особито женске. Беранска учитељска школа, која је до њеног укидања 1929. године дала око 600 учитеља не само да је задовољавала потребе за кадром овога краја и осталих дјелова Црне Горе, већ су њени учитељи стизали да службују у далеким крајевима Југославије, од Лике па до Македоније . („Полимске светиљке „ аутора проф. Душана Вулетића „).

Школске 1931/32 године у Срезу беранском било је 35 основних школа са свега 69 одељења у којима је 68 наставника изводило наставу за 2991 ђака . Број школа је остао исти све до до 1940 године .

Те године 1931/32 у Беранама је отворена пуна гимназија и учитељска школа које су биле посјећеније него иједне друге у држави. Управо је Беране била ђачка варош, јер су више од половине становништва чинили ђаци. Хиљада а можда и више ђака долазило је сваког јутра из села у школе на предавања, па да се увече, по свршетку предавања, та ђачка војска врати кућама на преноћиште. Само старији људи, и то већином по један у задрузи, бавили су се пољопривредом, сви остали мушкарци а велики број и женских учили су у поменутим школама или ишли даље на студије по универзитетима. Ако упоредимо са другим мјестима у нашој држави, Беране има сразмјерно броју становника највећи број школованих људи свршених гимназиста, учитеља или факултетлија" У Беранама сада има само нижа гимназија и женска стручна радничка школа. Пре две године учитељска школа и виша гимназија укинуте су." ( Ђ. П. Поповић).

Срез берански чиниле су следеће основне школе : ОШ Балотиће : Управитељ -Стојковић Милорад; ОШ Баћ: - Управитељ - Бабовић Томо; ОШ Башча: Управитељица-Аџић Станка; ОШ Беране: Управитељ - Поповић Милан; Учитељи - це: Јоксимовић Тома, Цемовић Милан, Лабудовић Ђукан, Обрадовић Богдан, Арсенијевић Миличко, Недић Милош, Недић Хрисанта, Зечевић Јевдокија; ОШ Бишево: Управитељ-Голубовић Михаило, Учитељ-Микетић Војислав; ОШ Брзава: Управитељ-Нерадовић Слободан; ОШ Будимље: Управитељ- Бабовић Мируша, Учитељица- Драговић Наталија; ОШ Буковица: Управитељ - Саичић Машан, Учитељ-Стефановић Вучеља; ОШ Буче: Управитељ- Бојовић Јефто, Учитељ - Дабетић Милутин; ОШ Виницка: Управитељ-Јоксимовић Милан, Учитељ- Усмовић Милоња; ОШ Врбица: Управитељ - Лабовић Гаврило, Учитељ - Лепосавић Иван; ОШ Главаци: Управитељ - Недић Ристо ОШ Горажде: Управитељ - Кастратовић Никола, Учитељи - Делевић Илија, Радуновић Радун; ОШ Дапсиће: Управитељ - Поповић Лука, Учитељ- Поповић Радивоје; Ош Доња Ржаница: Управитељ - Чукић Петар, Учитељица Чукић Даринка; ОШ Тагорје: Управитељ- Бојовић Милун; ОШ Заград: Управитељ Божовић Вујица; ОШ Заостро: Управитељ Вековић Тодор, Учитељ - Вељић Радован; ОШ Калаче: Управитељ Грубовић Милосав; ОШ Калудра: Управитељ-Ралевић Милош, Учитељ - Барјактаревић Милован; ОШ Курикуће: Управитељ- Шошкић Радун; ОШ Ловница: Управитељ- Боричић Михаило; ОШ Лубнице: Управитељ Отовић Милош, Учитељ Ојданић Владимир; ОШ Лужац: Управитељ -Јоксимовић Драгутин, Учитељ -Малишић Панто, ОШ Манастир Ђурђеви стубови: Управитељ - Милошевић Драгиша, Учитељ - Ивезић Љубомир; ОШ Маште: Управитељ - Лазовић Радосав, Учитељ- Поповић Мара; ОШ Петник: Управитељ - Вулевић Љубо, Учитељ - Цимбаљевић Миличко; ОШ Петњица: Управитељ - Дедовић Крсто, Учитељ Делевић Алекса; ОШ Ровца: Управитељ Пајковић Лука; ОШ Рожај: Управитељ - Кастратовић Миља, Учитељи -це -Ђукић Милоња, Голубовић Стевка; ОШ Савин Бор: Управителх-Јоксимовић Вукашин; ОШ Трпези: Управитељ- Перовић Милан, Учитељица Алексић Милосава; ОШ Туцање: Управитељ-Отовић Бацо, Учитељ-Јелић Миливоја; ОШ Црни Врх: Управитељ - Бојовић Милутин, Учитељ Боичић...; ОШ Штитари: Управитељ- Добрашиновић Видак, Учитељ - Обрадовић Милутин .

Поред поменутих школа у Беранама су у 1931 години радиле још: Женска занатска школа у којој је Управитељица била Ивовић Надежда; Учитељица дневничарка -Царичић Анђелија, затим Занатско трговачка школа са Управитељом Поповић Миланом и наставници Брабовски Станислав, Цемовић Филип, Поповић Коста, Сурдриловски Всеволд. У Беранама је постојала јединствена, на тлу Црне Горе , Плетарска школа , за производну производа од прућа . У овој школи Управник, уједно и стручни учитељ је био Гирардо Дујмовић.

1931 године у беранском крају је био организован просвјетни рад и у оквирима вјерских организација и повјереништва . Тако је било Исламско среско вакуфска маерифско повјеренство Беране са предсједником Софтић Рашидом и члановима: Зековић Неџиб бег , Хаџиомеровић Осман, Рамусовић Абдија, Међедовић Бедрија, Гарчевић Јонуз. Улогу Имама и вјероучитеља вршио је Софтић Рашид, свршени медресант.

1931 година-Манастир Ђурђеви ступови припадао је Пећкој Епархији. Старјешина Манастира Ђурђеви ступови био је Кастратовић Радоје, свјештеник.Беранским протопрезвитератом је управљао протојереј Бојовић Александар. На овом подручју дјеловале су следеће Парохије са старјешинством : Беранска парохија са парохом Бојовић Александром ; Будимско-дапсићка парохија : парох Божовић Велимир; Лужачко - долаћка парохија: парох-Кастратовић Радоје; Бучичко -Виницка парохија: парох-Шћекић Данило; Гусињска парохија: парох-Шекуларац Ђорђије. Плавска парохија: парох - Поповић Раде; Доњо-ржаничка парохија: - парох Пођанин Драгоје; Заградска парохија: Парох- Божовић Радивоје; Заостро - штитарска парохија: парох- Ракочевић Саво; Загорско -петњичка парохија - парох Поповић Слободан; Поличка парохија: парох -Радичевић Саво; Лубничка парохија: парох-Кнежевић Томо .

Овај преглед општих просвјетних прилика у беранском крају дат је да се јасније сагледају просвјетне прилике онога времена у дијелу Васојевића који је био у границама црногорске државе.

**ПРЕДШКОЛСКО ВАСПИТАЊЕ И ОБРАЗОВАЊЕ**

Предшколским васпитањем и образовањем се остварује васпитање и образовање дјеце, води брига о дјеци и пружа помоћ родитељима у побољшању квалитета живота породице и дјеце. Предшколско васпитање и образовање обухвата дјецу до поласка у основну школу.

Циљеви предшколског образовања су:

1) стварање услова за живот, развој и учење дјеце;

2) развијање способности разумијевања и прихватања себе и других;

3)развијање способности за договарање, уз уважавање различитости и учествовања у групи;

4)развијање способности препознавања емоција и подстицање емотивног доживљавања и изражавања;

5)његовање радозналости, истраживачког духа, маште и интуиције, као и развијање мишљења;

6)подстицање језичког развоја, ради стваралачког и креативног коришћења говора за читање и писање, односно припреме за васпитање и образовање;

7)подстицање доживљавања умјетничких дјела и умјетничког изражавања;

8) богаћење дјечјег искуства кроз различите типове активности из свакодневног живота;

8) подстицање тјелесног и моторичког развоја;

9) развијање самосталности, хигијенских навика и бриге за здравље;

10) развијање позитивног односа према природи и заштити животне средине.

**Јавна предшколска установа „ Радмила Недић “**

Први облици организованог предшколског васпитања у Беранама датирају од 1950 године. Рад са дјецом предшколског узраста био је организован у једној васпитној групи, која је функционисала у оквиру основне школе « Вукашин Радуновић». Одлуком Скупштине општине Иванград, од 23.09.1974 године постаје самостална установа за васпитање и образовање дјеце предшколског узраста.

 Редовна дјелатност Јавне предшколске установе обухвата васпитно образовни рад, његу, исхрану и здравствену заштиту дјеце; а реализује се у оквиру матичног објекта и подручних јединица у Петњици и Полици. Рад у Установи је организован у 16 васпитних група, од којих, у „дјечијем вртићу“ има 11 организационих група са 382 полазника и 5 „јасличних“ група са 93 дјеце. Површина објекта Установе износи 2.200 м2, а површина дворишта око 5.170 м2.

Васпитно образовни рад у Полици се реализује у просторијама ЈУ основна школа Полица а у Петњици у просторијама основне школе „ Махмут Адровић “ . У Полици услуге васпитне јединице користило је 22-е а у Петњици 26-оро дјеце .

Укупан број дјеце уписане у школској 2014/15 години био је 475. Упис дјеце у Установу је бесплатан.

У Установи је радно ангажовано 52 радника . Васпитно образовни рад реализује 31 васпитач и 7 медицинских сестара , док је 14 радника помоћно и административно особље. У раду са млађим јасличним групама ( дјеца узраста од 1 до 3 године ) ангажован је васпитач и медицинска сестра , док у старијим јасличним групама ( дјеца узраста од 3 до године поласка у школу) раде 2 васпитача .

Основни циљ који се желио постићи кроз васпитно образовни рад је стварање услова за складан и свестран развој дјетета, његовања његове важности, привржености родитељима, групи, друштву, развој говора и других изражајних способности . Несебичним ангажовањем свих запослених и добром организацијом рада у Установи , циљ је у потпуности остварен .Сви запослени имају 40 часовну радну седмицу. У оквиру седмичног радног времена васпитач има 35 часова непосредног рада са дјецом , док остало радно вријеме користи се за припремање васпитно-образовног рада, сједнице стручних органа и за остале активности везане за васпитно-образовни рад. Радно вријеме у Установи почиње у 6.00 х и траје , ако је полудневни боравак дјеце , до 12,30 х, односно од 6.00 до 16.00 часова , ако је цјелодневни боравак дјеце у Установи .

Праћење здравственог стања дјеце и запослених током године је један од основних задатака у Установи. Здравствено стање дјеце и запослених спроводи седам медицинских сестара. Оваквим начином ангажовања дјелује се превентивно и благовремено. Сви запослени имају уредне санитарне књижице , а прегледи запослених се обављају на почетку и током школске године .

Посебна пажња се поклања исхрани дјеце. Јеловник у Установи саставља главна медицинска сестра ( сестра на тријажу) у складу са потребама календарског узраста дјетета. Храна се припрема у кухињи и свакодневно се контролише њена исправност. Дјеца добијају планиране оброке који квалитетом задовољавају нормативе и стандарде за узраст дјеце која користе услуге у Установи .

Сарадња са родитељима је на завидном нивоу. Све васпитне групе воде евиденцију остварене сарадње са родитељима дјеце полазника у Установи . Током извјештајног периода, ЈПУ „Радмила Недић“, била је домаћин стручног скупа на тему „Стратегија раног и предшколског васпитања и образовања“ са преко педесет учесника .

Током школске 2014/15 године, вршене су поправке на водо и електро инсталацијама а такође су завршени радови на вешерају, купљени ДВД за све васпитне групе, 60 кревета, душека и постељине, два професионална синтисајзера од средстава којим је располагала установа. Одрађена је спољна канализација, а у ранијем периоду урађено је 60 метара нове армирано – гвожђене ограде и санирана стара.

Током извјештајног периода у Установи су извршени , у значајном обиму, радови на уређењу ентеријера радних соба и заједничких просторија за дјецу и родитеље.

У току је припрема пројектне документације за замјену кровопокривача. Пројектну документацију са захтјевом за донацијом упутили смо Амбасади Јапана у Црној Гори. Замјена кровопокривача је једини проблем који нисмо у могућности да ријешимо сопственим средствима.

Установа је такође набављала педагошко – дидактички материјал, као и стручну литературу коју васпитачи користе за што квалитетније обављање предвиђених задатака.

**ОСНОВНО ОБРАЗОВАЊЕ И ВАСПИТАЊЕ**

 Реформа основног образовања у црногорском друству у свом фокусу, осим преласка на обавезно деветогодишње образовање, имала је и елементе као што су : осавремењавање наставног процеса примјеном иновативних поступака, метода и облика рада, техника и технологија, примјена наставних планова и програма заснованих на исходима учења, интеркултурално и инклузивно образовање, формативни облици оцјењивања у настави, укључивање дјеце из маргинализованих група у образовни систем те јачање социјалне кохезије у школама.

Квалитетно основно образовање, које укључује знање, вјештине, познавање страних језика, информатичке компетенције и способност да се живи и буде прихваћен у заједници представља императив у изградњи и развоју образовног простора и система у Црној Гори .

Основна школа представља најмасовнији и најорганизованији облик васпитања и образовања. Сврха основног образовања је да ученику омогући стицање знања, појмова, умијећа, ставова и навика потребних за живот и рад или даље школовање.

На подручју наше Општине постоји развијена мрежа основних школа. Основна школа је обавезна за сву дјецу узраста од 6 до 15 година и траје девет година.

Извјештај, односно статистички подаци о раду основних школа говоре о успјешном или мање успјешном раду и резултатима рада. Према школским извјештајима, које су нам доставиле 8 основних школа, већина планираних задатака и циљева, као и појединачних годишњих планова и програма рада је готово у потпуности реализовано.

Укупан број ученика у 8 основних школа, на подручју наше Општине, у школској 2014/2015 години био је 3135. Од овог броја 2866 ученика или 91,42% је уписано у три основне школе у „градском подручју”, а 269 или 8,58 % ученика у школе на сеоском подручју. На основу упоредних података из школске 2007/2008 године када је евидентирано 3809 ученика и ове 2014/2015. год када је уписано 3135 ученика , уочена је разлика од минус 674 ученика. За осам година исказан је тренд просјечног годишњег смањења броја ученика за 84 (преглед дат у Табели 1).

ЈУ Основна школа „Владислав Рајко Кораћ” из Штитара, доставила је обавјештење бр. 232 од 04.03.2016.године у којем се не налазе тражени подаци, због промјене руководства у установи.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Назив школе** | **2007/08** | **2008/09** | **2009/10** | **2010/11** | **2011/12** | **2012/13** | **2013/14** | 2014/15 |
| ОШ„Вук Караџић“ | 1353 | 1356 | 1333 | 1323 | 1286 | 1262 | 1214 | 1181 |
| ОШ„ Радомир Митровић“ | 1217 | 1167 | 1101 | 1075 | 1074 | 1028 | 1024 | 1009 |
| ОШ „ Вукашин Радуновић“ | 776 | 792 | 863 | 774 | 760 | 719 | 706  | 676 |
| ОШ Полица | 148 | 137 | 129 | 122 | 110 | 108 | 102 | 101 |
| ОШ Доња Рженица | 165 | 150 | 136 | 119 | 111 | 110 | 110 | 103 |
| ОШ Лубнице | 55 | 56 | 58 | 53 | 51 | 43 | 42 | 40 |
| ОШ “Владислав Кораћ”Штитари | 52 | 48 | 50 | 42 | 40 | 42 | 44 | - |
| ОШ„Вукајло Кукаљ“ Шекулар | 43 | 39 | 30 | 28 | 22 | 22 | 22 | 25 |
|  | **3809** | **3741** | **3700** | **3536** | **3454** | **3334** | **3264** | **3135** |

1. *Кретање броја уписаних ученика у основним школама по школским годинама*

**Јавна установа основна школа „ Вук Караџић “- Беране**

Основна школа „Вук Караџић“, васпитно образовну дјелатност остварује у матичној школи у Беранама и подручним одјељењима у Доцу, Доњем и Горњем Заостру. У школској 2014/2015 години, уписано је 1181 ученик, распоређених у 50 одјељења. Наставна година је почела 01.септембра 2014. године а завршила се 12. јуна 2015. године. Ученици завршног IX разреда наставну годину су окончали 20.маја 2015. године. У подручним одјељењима у Горњем и Доњем Заостру је радило по једно комбиновано троразредно одјељење, а у матичној школи два комбинована Одјељења за дјецу са посебним образовним потребама.

Настава је организована у двије смјене у матичној школи и у подручном одјељењу Долац, а у подручном одјељењу Доње и Горње Заостро у једној смјени. У подручном одјељењу у Црном Врху настава се не изводи већ дужи низ година због недостатка ученика .

У првом, другом и трећем разреду , гдје је било описно оцјењивање ученика , наставу је похадјало 370 ученика. Од IV до IX разреда уписано је 792, док је у одјељењу са посебним образовним потребама било уписано 19 ученика. На крају школске године, са одличним успјехом завршило је 491 ученик , врлодобар успјех имало је 234, са добрим успјехом 160, довољних 33.

Сви донесени наставни планови и програми су реализовани у потпуности. На крају школске године оцијењено је 1162 ученика. Средња оцјена на крају школске године била је 4,44.

Факултативна настава у I,II и III разреду реализује се из енглеског језика, а у IV разреду из њемачког, француског и руског језика-као другог страног језика. У VII VIII и IX разреду реализује се изборна настава од пет наставних часова.

Часови сарадње са локалном заједницом као и ненаставни дани, тј. Дани спорта и науке су реализовани према предвиђеном плану. Сви планирани дани, као што је Дан дјетета, Дан заштите животне средине, Дан књига, Дан планете Земље и др. су посебно и тематски обиљежени. Сви планирани иновативни (угледни, огледни и експериментални) часови су одржани, а тиме је и остварен циљ да се наставници на овим часовима што креативније искажу и остваре тзв. хоризонтално учење.

За ученике III и IV разреда је организована и спроведена екстерно-интерна провјера знања 11 и 12.маја 2015. године.

За ученике III разреда из црногорског-српског, босанског и хрв.језика и књижевности и математике, а за ученике VI разреда из црногорског-српског, босанског и хрв.језика и књижевности, математике и енглеског језика.

За ученике IX разреда је организована екстерна провјера знања 26, 27 и 28.маја-I рок, а други рок 10, 11, и 12. јуна 2015. године.

У првом року је полагало 108 ученика, а у другом року 16 ученика.

За ученике IX разреда је организована четвородневна екскурзија на релацији Беране-Жабљак-Манастир Острог-Скадарско језеро-Црногорско приморје-Цетиње-Беране, а за ученикеV разреда једнодневни излет на Цетињу.

Савјет родитеља је одржао два састанка на којима је анализиран успјех ученика и рад школе током школске године. Стручни органи школе су радили у складу са утврђеним годишњим плановима и програмима. Планиране сједнице одјељенских вијећа и стручних актива одржане су редовно. Наставничко вијеће одржало је сједнице предвидјене Планом рада Наставничког вијећа. Директор, помоћници директора и педагог су хоспитовали одредјеном броју часова наставника и на тај начин пратили квалитет реализације наставе и остваривање наставног процеса. Школски одбор је одржао предвиђене сједнице на којима је анализиран рад Школе у оквиру надлежности овог органа .

Професионсални развој , односно стручно усавршавање наставног особља реализовано је на семинарима и радионицама које је организовао Завод за школство.

Наставници су заинтересовани за овај вид професионалног развоја и њихово присуство оваквим скуповима је потпуно. У протеклој школској години обављени су сви планирани системски прегледи ученика, тачније ученика деветог разреда у складу са програмом рада Дома здравља Беране.

Наши ученици сваке године учествују на разним такмичењима и смотрама ђачког стваралаштва. Учествовали су на државном такмичењу ученика основних школа из природних наука и страних језика у организацији Испитног центра Црне Горе. На овом такмичењу наши ученици су постигли добре резултате из биологије и њемачког језика.

У школској 2014/15 години, учешћем на разним такмичењима, ученици ове школе су постигли сљедеће резултате:

На Олимпијади знања одржаној у Подгорици, Филип Дошљак, ученик VII разреда освојио је II награду из математике-менторДарко Ђурашковић. На VIII Фестивалу дјечијег театра Црне Горе који је организовао Театар“Шедо Драговић“-Бар ученици наше школе су за представу „Лилипутанска свадба“ освојили Другу награду за представу у цјелини, трећу награду за режију учитељица Татјана Јањушевић и другу награду за епизодну женску улогу ученице IV разреда Јована Голубовић и Душица Дакић.

На 20 „Општинској смотри рецитатора“ коју организује Центар за културу Беране , ученица Паола Иритано је освојила прво мјесто, Наташа Милић је освојила друго мјесто у категорији ученика од VI до IX разреда .

На 33. Спортским школским играма Црне Горе, ученица VIII разреда Ивана Шћекић је освојила I мјесто у Атлетици у дисциплини скок у вис, ментор Горан Дашић.

Школа је, у складу са Правилником о награђивању , наградила новчано наставнике-менторе, чији су ученици освојили једно од прва три мјеста.

Школа је наградила књигом и ученике, добитнике дипломе „Луча“, њих 25, као и најбоље ученике VI,VII, VIII и IX разреда, једног ученика из одјељења за дјецу са посебним образовним потребама, као и све ученике који су успјешно представљали школу на такмичењима и конкурсима.

 Пројекти који су реализовани у школи током школске године :

1. „Школа без насиља“
2. „Освоји интернет, сурфуј паметно“
3. ИПА 2011 Пројекат:ЕЦДЛ-за дигиталну Црну Гору,
4. Индексом до инклузивности,
5. Образовање о управљању отпадом,
6. Коришћење ДАИСY уџбеника у настави

**Јавна установа Основна школа „ Радомир Митровић “ – Беране**

На почетку школске 2014/15 године, уписано је 1009 ученика, распоређених у 40 једноразредних, 2 дворазредна, 2 тророразредна и 1 четвороразредно одјељење. Настава је организована у 45 одјељења, а просјек броја ученика у одјељењима био је 22,42 .

Од уписаних 1.009 ученика, на крају школске године, оцијењено је 948 ученика . Разлика од 61 ученик, у односу на број уписаних ученика, настао је због пресељења одређеног броја ученика у друге школе или напуштања школе. Школу напуштају, већином, ученици припадници РAЕ популације.

Наставни планови и програми се реализују у матичној школи и четири подручна одјељења Будимља, Дапсиће, Петњик и Доње Луге. Рад је организован у двије смјене у матичној школи, а у подручним одјељењима настава се изводи само у првој смјени .

|  |
| --- |
| Успјех ученика на крају наставне године 2014/ 15 |
| РАЗРЕД |  Број ученика | **Остварен успјех** |
|  |  | Одличан | В.добар | Добар | Довољан | Недовољан | Средња оцјена |
| **I** | 102 | описно оцјењивање |  |
| **II** | 97 | описно оцјењивање |  |
| **III** | 99 | 74 | 8 | 10 | 7 |  | 4,5 |
| **Свега** | **298** | **74** | **8** | **10** | **7** |  | **4,5** |
| **IV** | 121 | 66 | 22 | 18 | 15 |  | 3,8 |
| **V** | 107 | 69 | 12 | 15 | 11 |  | 4,29 |
| **VI** | 97 | 40 | 27 | 18 | 12 |  | 3,97 |
| **Свега** | **325** | **175** | **61** | **51** | **38** |  | **4,02** |
| **VII** | 103 | 43 | 39 | 14 | 7 |  | 4,14 |
| **VIII** | 115 | 45 | 26 | 36 | 8 |  | 3,93 |
| **IX** | 107 | 44 | 38 | 15 | 10 |  | 4,08 |
| **Свега** | **325** | **132** | **103** | **65** | **25** |  | **4,05** |
|  | **948** | **381** | **172** | **126** | **70** |  | **4,19** |

2 - *Табеларни преглед успјеха и броја ученика по разредима*

У извјештајном периоду описно је оцијењено 199 ученика, а бројчано 749. Диплому „ Луча“, за одличан успјех и примјерено владање, добило је дванаест ученика. За ђака генерације проглашен је Лука Поповић.

У реализацији васпитно образовног програма за школску 2014/15 годину било је ангажовано 89 запослених од којих је 68 непосредно ангажовано у настави. Настава је у потпуности стручно заступљена, а 2 асистента у настави су знатно допринијела већем укључивању припадника РАЕ популације у васпитно-образовни процес.

Ради задовољавања и развијања интересовања ученика, њихових склоности и способности, стваралаштва и развијања радних и еколошких навика, поред редовне, допунске и додатне наставе, у школи су организоване и ваннаставне активности из области науке, културе и спорта. Својим радом се нарочито истакла еколошка секција која је освојила друго мјесто у акцији сакупљања лименки коју су организовале Општина Беране и НВО Озон из Никшића.Осим тога, чланови еколошке секције су током године прикупљали љековито биље и чајеве тако да су те своје „производе“ презентовали грађанима Берана. Ученици наше школе су учествовали на бројним такмичењима, конкурсима, смотрама, а од постигнутих резултата треба истаћи освојена прва мјеста у кошарци, фудбалу и одбојци на Новогодишњем турниру који организује општина, прва три мјеста на Општинском такмичењу из Прве помоћи, друго мјесто на Општинској смотри рецитатора (Луковић Дени, категорија I-V) и треће мјесто у категорији видео на конкурсу Теленора на тему-Шта за тебе значи „Сурфуј паметно“?

Почетком године извршен је ремонт система гријања у матичној школи уз уградњу новог котла на течно гориво (лож - уље), што је знатно побољшало услове за рад у зимском периоду. Поред специјализованих учионица намијењених ученицима првог циклуса, у школи постоје посебно опремљене учионице односно кабинети за хемију, физику, биологију, информатику, основи технике, стране језике, музичку и ликовну културу. У оквиру школе постоји ЕЦДЛ тестни центар у којем се врши обука и тестирање полазника за добијање ЕЦДЛ сертификата, а колико је то значајно за школу најбоље говори податак да у Црној Гори овакве центре имају још само двије школе (у Подгорици и Тивту). Школска библиотека броји више од 14000 књига. У школи не постоји фискултурна сала нити асфалтни спортски терени и полигони за извођење наставе физичког васпитања што знатно отежава реализацију програмских циљева из ове наставне области.

Школски објекат у ПО у Доње Луге је у веома лошем стању. Кров на објекту је дотрајао и прокишњава , фасада оронула, унутрашњост објекта није до данас приведена намјени. Не постоји уградјен патосни покривач (бетонски под) . Постојећа столарија на згради у ПО Доње Луге је у веома лошем стању, наставу није било могуће изводити, те је настава до краја наставне године организована у просторијама Саобраћајног факултета. Санирање овог објекат је нужно!

У осталим подручним одјељењима Петњик, Дапсиће и Будимља услови за рад су солидни. У току школске 2014/15 посебно треба истаћи становнике Дапсића који су својим залагањем уредили школско двориште и саградили помоћни објекат за дрва.

У наредном периоду требало би оградити школско двориште, урадити спортске терене са одговарајућим мобилијаром, а истовремено радити на текућем одржавању (фасада, кров) као и на набавци нових наставних средстава.

**Јавна установа Основна школа „Вукашин Радуновић“- Беране**

У школској 2014/15 години уписано је 676 ученика, распоредјених у 29 одјељења.. Настава се реализује у оквиру петодневне радне недјеље у матичној школи и подручним одјељењима у Лушцу , Бучу и Виницкој . Укупан број ученика у матичној школи био је 579, док је у подручним одјељењима наставу похађало 97 ученика . Просјечан број ученика у одјељењу је 23,3. На крају школске године оцијењено је свих 676 ученика .

Реализација образовног програма у првом циклусу обухвата и факултативно изучавање енглеског језика .

Рад у школи је организован према Годишњем програму рада усвојеном у законском року. У циљу помоћи и превазилажењу тешкоћа у савладјивању наставног градива и постизања бољег успјеха у школи је организована допунска и додатна настава. Овакав начин рада је показао добре резултате и биће развијан и унапријеђен у наредномпериоду. Све планиране активности предвиђене наставним планом и програмом су реализоване у потпуности .

|  |
| --- |
| Успјех ученика на крају наставне године 2014 / 15 |
| Разред |  Број ученика | Остварен успјех |
|  |  | Одличан | В.добар | Добар | Довољан | Средња оцјена |
| I |  **150** |   Описно оцијењени |
| II |
| III | 71 | 45 | 19 | 7 |  | 4,54 |
| IV | 77 | 43 | 20 | 10 | 4 | 4,32 |
| V | 73 | 48 | 12 | 8 | 5 | 4,41 |
| **Свега** | **221** | **136** | **51** | **25** | **9** | **4,42** |
| VI | 76 | 43 | 17 | 13 | 3 | 4,32 |
| VII | 92 | 44 | 30 | 12 | 6 | 4,22 |
| VIII | 57 | 24 | 21 | 12 | - | 4,21 |
| IX | 80 | 38 | 27 | 14 | 1 | 4,28 |
| **од VI до IX** | **305** | **149** | **95** | **51** | **10** | **4,26** |
|  | **526+150** | **285** | **146** | **76** | **19** | **4,33** |

 3.- *Организација васпитно образовног рада у матичној школи са бројем ученика и општим успјехом*

Проценат прелазности био је 100% а средња оцјена 4,33. Диплому „Луча“ добило је 19 ученика .

*Подручна одјељења : Лужац , Буче и , Виницка*

Настава је организована у седам одјељења са 97 ученика.

|  |  |  |  |  |  |  |  |
| --- | --- | --- | --- | --- | --- | --- | --- |
| Разред | I бр.ученика | II | III | IV | V | Свега | Одјељења |
| Лужац | 7 | 4 | 10 | 10 | 10 | **41** | **3**  |
| Буче | 6 | 4 | 3 | 5 | 5 | **23** | **2** |
| Виницка | 6 | 5 | 10 | 8 | 4 | **33** | **2** |
| Свега | **19** | **13** | **23** | **23** | **19** | **97** | **7** |

*4.- Организација васпитно образовног рада у подручним одјељењима са бројем ученика*

 Реформа у образовном систему и процеси развоја основног образовања захтијевају и стварање бољих услова за рад. У матичној школи постоји једна специјализована просторија која је опремљена савременим наставним средствима а у циљу реализације наставних садржаја по савремерним методама. Она се користи за наставу из предмета Биологија, Хемија и Физика.

Школски објекти у Лушцу и Виницкој задовољавају основне захтјеве и педагошке нормативе. Зграда подручног одјељења у Виницкој је реновирана, али је исказан недостатак наставних и очигледних средстава. Школски објекат у Бучу је реновиран и испуњава све стандарде и услове за рад и реализацију наставних програма и садржаја.

На објекту матичне школе замијењена је кровна конструкција и постављени су олуци, а током зимског распуста замијењена је столарија. Урађена је фасада, школско двориште је ограђено, прилаз школи је асфалтиран и изграђени терени за извођење физичког васпитања и ваннаставне активности у области спорта .

Израду фасаде на школском објекту финансирала је међународна организација „Царитас Луxембург – канцеларија у Беранама“ у партнерству са Министарством просвјете. Изградња спортских терена реализована је заједничком инвестицијом Општине Беране и медјународне организације „Царитас Луxембург – канцеларија у Беранама“. Радове на школској згради финансирала је Влада САД–а . Донацијом „Царитаса Луxембург“ завршени су радови на измјени система за гријање. Донацијом Амбасаде Јапана извршена је адаптација учионичког простора и ентеријерски радови ( замјена подова , унутрашње столарије, молерско фарбарски радови, измијењена електроинсталације).

Настава у матичној школи реализује се у 13 учионица, 1 радионица за техничко образовање и 1 кабинету за физику, хемију и биологију. Такодје, у школи је организована школска библиотека са великим бројем школске литературе и лектире . У школи је организован рад Зубне амбуланте.

На реализацији Плана и програма у школској 2014/15 години било је ангажовано 40 наставног особља, 2 стручна сарадника, 2 административна радника и 8 помоћно техничких радника .

Школа сваке године има своје представнике на општинским , регионалним и републичким такмичењима:

-Александра Пешић-прво мјесто из њемачког језика на државном такмичењу,

-Филип Анђић-друго мјесто из математике на државном такмичењу,

-Александра Спалевић- три награде из ликовног стваралаштва (друго мјесто у Пули, друга награда у Загребу и друга награда од Општине),

-Александар Малевић-прво мјесто ликовно стваралаштво- Дјеца Берана,

-Рукометаши-друго мјесто на државном такмичењу,

-Јована Луковић- прво мјесто на општинској смотри рецитатора и прво мјесто на II државној смотри рецитатора,

-Читање из њемачког језика-прво мјесто-Беране,

-16 ученика је добило сертификате за фудбалског судију.

У школи постоји организован рад са дјецом у оквирима секција стицања знања и секција слободних активности. Формиране су секције : драмско-рецитаторска, литерарна, секција младих математичара , ликовна, секција љубитеља језика ( њемачки и енглески) , млади биолози и еколози , млади хемичари и физичари , секција информатике , картографије и школски хор. У школи није било асоцијалног нити девијантног понашања ученика.

**Јавна установа основна школа „ Полица“**

Основна школа Полица организује наставно-васпитни рад са ученицима у матичној школи и подручним одјељењима у Бабину, Драгосава - Маште и Заграђу. У школској 2014/15 уписано је 108 ученика распоређених у 10 одјељења. Настава се реализује у пријеподневној смјени. На крају школске године, 76 ученика је оцијењено бројчано а 25 ученика је оцијењено описно. Није било носилаца дипломе „ Луча“.

|  |  |  |  |  |  |  |
| --- | --- | --- | --- | --- | --- | --- |
| Разред | Број ученика | Одличан | Вр.добар | Добар | Довољан | % прелазност |
| I | 10 |
| II | 15 |
| свега | **25** |  **Описно оцијењени** |  |  |  |
| III | 14 | 9 | 5 | - | - | 100 |
| IV | 9 | 5 | 3 | 1 | - | 100 |
| V | 12 | 7 | 3 | 2 | - | 100 |
| VI | 9 | 1 | 5 | 3 | - | 100 |
| VII | 14 | 6 | 4 | 4 | - | 100 |
| VIII | 14 | 4 | 6 | 2 | 2 | 100 |
| IX | 4 | - | 2 | 2 |  - | 100 |
|  | **76** | **32** | **28** | **14** | **2** | **100** |
| **I-IX** | **101** |  |  |  |  | 100 |

*5. - Број ученика по разредима са оствареним успјехом на крају школске године*

Настава је организована према Годишњем плану и програму рада школе који је у потпуности остварен . У планирању и организацији наставе примијењене су савремене методе извођења наставе, тзв. реформисани облик наставе.

 Број ученика по разредима :

**Матична школа**

|  |  |
| --- | --- |
| I разред |  5 ученика |
| II разред  | 3 ученика |
| III разред  | 6 ученика |
| IV разред  | 4 ученика |
| Vразред | 9 ученика  |
| **Свега**  | **27 ученика**  |

*6. – Број ученика у Матичној школи*

Ученици су распоређени у једно троразредно ( I,II и III ) и једно дворазредно (IV и V)

У подручном одјељењу Бабино настава је организована у два дворазредна ( I,II разред) и (III, IV) одјељења са 17 ученика .

Настава у подручном одјељењу Драгосава–Маште организована је у једно четвороразредно одјељење са 6 ученика ( 1+2+2+1)

Настава у подручном одјељењу Заграђе организована је у једном троразредном одјељењу са 10 ученика .

Укупно у подручним одјељењима има 33 ученика.

|  |  |
| --- | --- |
| VI разред  | 12 ученика |
| VII разред  | 8 ученика |
| VIII разред  | 14 ученика |
| IXразред  | 14 ученика |
|  **Свега**  | **48 ученика**  |

*7.- Број ученика у Матичној школи*

Ваннаставне активности ученика се реализују у секцијама знања и секцијама вјештина . У школи су формиране следеће секције : литерарна, драмска , секција фолклора, љубитеља страног језика, ритмичка и еколошка. Спортске секције су прилагођене условима за њихово одржавање и имамо организоване фудбалску, одбојкашку и атлетичарску секцију .

Организација Дана школе је показала рад свих школских секција . Комплетан програм обиљежавања Дана школе реализован је у организацији ученика и њихових ментора. Организација школског кроса је изведена по Програму школе . Ученици су такође вођени у обилазак града, посјета музеју и др. објектима.

За ученике IX разреда није била организована екскурзија, због недовољног броја ученика .

Школа посједује библиотеку са преко 8.000 књига. Техничка опремљеност се огледа у опремљености школе са 11 савремених компјутера у циљу унапређења реализације наставних садржаја и 1 компјутера за потребе администрације.

Школска администрација је опремљена са фотокопирним апаратом,фаxом, дијапројектором, ТВ-уређајем, аудио и видео ЦД плејером. Уочени су недостаци:

 за физику( нонијус, клатно, ареометар, лемилица и др.), за биологију (постоји Торзо човјека и костури, недостају скелет и главе), за географију ( рељефна мапа, модел сунчаног система), за физичко васпитање (рипсол, ниска греда), за музичку културу(музичке збирке,видео касете, портрети композитора, видео касете са представама инструмената, балета и опере). Ликовна култура се одвија у специјализованој учионици, а секција ради углавном од средстава које има школа.

На остваривању и реализацији наставних планова и програма у школи је ангажовано: 8 професора предметне и разредне наставе, 3 наставника предметне наставе, директор, секретар–рачуновођа, 4 радника на одржавању хигијене и 1 возач. Укупно у школи је запослено 18 радника. Настава је у потпуности стручно заступљена .

У овој школској години предвиђено је постављање ограде око матичне школе и довршетак радова на спортском стадиону код подручне школе Бабино, које изводи Агенција за развој Берана.

Проблем који је изражен , нарочито у љетњем и периоду почетка јесени , јесте недостатак воде у школи . Овај проблем је дефинисан као приоритет у рјешавању у наредном периоду .

**Јавна установа Основна школа „ Доња Ржаница“**

Јавна установа основна школа „Доња Ржаница“ своју васпитно образовну функцију остварује у матичној школи у Доњој Ржаници и три подручна одјељења: Загорје, Калудра и Ровца. У школској 2014/15 години, број уписаних ученика био је 103, распоређених у 10 одјељења.

Општи успјех по разредима у школској 2014/15 години је:

|  |  |  |  |  |  |  |  |
| --- | --- | --- | --- | --- | --- | --- | --- |
| Одјељење | Бр. ученика | одличних | вр. добр | добрих | довољни | понав.  | % |
| I | 9 | описно | оцијењени  |  |  |  | 100 |
| II | 15 | описно | оцијењени |  |  |  | 100 |
| III | 17 | 14 | 3 | - |  | - | 100 |
| IV | 9 | 2 | 5 | 2 |  | - | 100 |
| V | 12 | 6 | 4 | 2 |  | - | 100 |
| VI | 10 | 6 | 4 | - |  | - | 100 |
| VII | 8 | 2 | 5 | 1 | - | - | 100 |
| VIII | 14 | 9 | 2 | 3 | - | - | 100 |
| IX | 9 | 1 | 2 | 6 |  |  |  |
| **Свега** | **103** | **40** | **25** | **14** | **-** | **-** | **100** |

*8.-Табеларни преглед успјеха и броја ученика по разредима*

Настава је организована у пријеподновној смјени. У школи је 24 ученика првог и другог разреда описно оцијењено , док је 79 ученика оцијењено бројчано.

У школи је радно ангажовано 16 наставника. Сви часови су стручно заступљени, осим два часа музичке културе . Квалификациона структура ангажованих у настави је задовољавајућа. Васпитно образовни рад у школи реализује : 16 наставника (13 професора и 3 наставника) , директор, педагог , секретар и 5 помоћних радника .

Школа поред редовне наставе организује и друге облике рада тј. ваннаставне активности и то:

* допунску наставу за ученике који заостају у савладјивању наставног градива;
* додатну наставу за надарене ученике ;
* секције: драмско рецитаторска, љубитељи страног језика, физичара, математичара, биолога, ликовна, фолклорна и спортска секција.

Рад секција реализује се према годишњем плану и програму и распореду часова.

 Школа реализује наставу у седам класичних учионица и једној специјализованој у којој су смјештени компјутери . У школи је организована обука ученика и наставника у стицању основних знања у коришћењу компјутера и савремених дидактичких материјала и средстава. Прилагодјени простор једне вишенамјенске учионице која се користи, према потреби, за различите наставне области и једна учионица у којој је смјештена опрема за кабинете физике, хемије и биологије. Такође, постоји кабинет за ликовну културу. Школа је опремљена савременим наставним средствима за поједине наставне области, и то : за стране језике, биологију, географију и ликовну културу.

 Недостају наставна средства за наставни предмет: Музичка култура, као и подна подлога за фискултурну салу.

Ученици редовно учествују на школском такмичењу и остварују завидне резултате.

У извјештајном периоду школа није сарађивала са Хуманитарним и другим организацијама, а добила је средства од Министарства просвјете у износу од 5000.00 еура за адаптацију четири учионице у матичној школи и 300.00 еура од Општине Беране, за поправку крова на фискултурној сали. У школи није било асоцијалног и девијантног понашања .

**Јавна установа основна школа „Лубнице “**

Школске 2014/15 годину у ову Установу уписано је 40 ученика, од чега у матичној школи 19 ученика у нижим ( два комбинована одјељења: I, III и Vразред-10 ученика и II,IV разред-9 ученика) и 19 ученика у вишим разредима који су распоређени у четири одјељења (ВИ разред-5 ученика, VII разред- 3 ученика, VIII разред- 4 ученика и IX разред – 7 ученика ), у ПО Главаца једно комбиновано одјељење од 2 ученика ( I разред- 1 ученик и IV разред- 1 ученик).

Ненаставни радни дани у прошлој школској години били су: јесењи излет, јесењи крос, дан науке, дан права дјеце, игре на снијегу, дан заштите воде, дан планете Земље, пролећни излет, пролећни крос, дан школе.

|  |  |  |  |  |  |  |  |
| --- | --- | --- | --- | --- | --- | --- | --- |
| Разред | Св. уч.  | одлични | вр.добри | добри | довољни | % | Ср. оцјена |
| **I** | **3** | 1 | 1 | 1 |  | 100% |  |
| **II** | **5** | 3 | - | 2 |  | 100% |  |
| **III** | **4** | 2 | 2 | - | - | 100% | 4,5 |
| **IV** | 4 | 2 | 2 | - | - | 100% | 4,5 |
| **V** | 3 | 2 | 1 | - | - | 100% | 4,67 |
| **VI** | 5 | 3 | 1 | 1 | - | 100% | 4,40 |
| **VII** | 3 | 1 | 2 | - | - | 100% | 4,33 |
| **VIII** | 4 | 1 | - | 3 | - | 100% | 3,50 |
| **IX** | 7 | 2 | 2 | 2 | 1 | 100% | 3,71 |
| **ПО ГЛАВАЦА** |  |  |  |  |  |  |  |
| **I** | **1** | **1** | **-** | **-** | **-** | **100%** | - |
| **IV** | **1** | **-** | **-** | **1** | **-** | **100%** | 3,00 |

*9. - Табеларни преглед броја и оствареног успјеха ученика*

Ваннаставне активности организоване су према утврђеном Годишњем плану и програму кроз секције: драмска, рецитаторска и секција изучавања енглеског језика.

На изложби која је одржана 28.04.2015. године у холу Центра за културу Беране изложени су радови Анастасије Обрадовић, ученице VI разреда и Дејана Божовића ученика IX разреда. Ученица 8 разреда и ученици 9 разреда Никола Шекуларац и Дејан Божовић добили су награде на литералном и ликовном конкурсу „Не желим мени дрога не треба“ који је организовао Секретаријат за општу управу и друштвене дјелатности. Ученици ове школе су су учествовали на општинском такмичењу у организацији НВО „ОЗОН“ из Никшића и освојили једнодневну екскурзију за 9 ученика и једног одјељенског старјешину који су посјетили изложбу диносауруса у Будви. Ученица 9 разреда Нађа Мердовић учествовала је на конкурсу који је организовала Агенција за заштиту животне средине са литералним радом на тему „Заштита озонског омотача“, она је са својом менторком проф. Александром Шћепановић присуствовала проглашењу најбољих радова у Подгорици и освојила наградни излет на Скадарском језеру.

У наредном периоду је неопходно урадити следеће: замијенити столарију, кровну конструкцију и гријање.

У школи није било појава асоцијалног и девијантног понашања ученика.

**Јавна установа Основна школа „ Вукајло Кукаљ“ - Шекулар**

# Основна школа „Вукајло Кукаљ“, васпитно образовну дјелатност остварује у матичној школи у Шекулару и подручним одјељењима Лази и Ћетковићи. У школској 2014/15 години уписано је 25 ученика. Настава је организована у 7 одјељења и реализује се у пријеподневној смјени.

|  |  |  |  |  |  |
| --- | --- | --- | --- | --- | --- |
| Разред | Свега ученика | Одличан | В.добар | Добар | Довољан |
| **VI** | 2 |  |  | 2 | - |
| **VII** | 4 | 1 | 2 | 1 | - |
| **VIII** | 1 |  | 1 | - | - |
| **IX** | 2 |  | 2 | - | - |
| **Матична-нижи разреди** |  |  Истиче се | Постигнут у цјелини | Углавном постигнут | Дјелимично постигнут |
| **I** | 3 | 2 | 1 |  | - |
| **II** | 1 | 1 |  |  | - |
| **III** | 2 | 1 | 1 | - | - |
| **V** | 1 |  |  | 1 | - |
| **ПО ЛАЗИ** |  |  |  | - | - |
| **II** | **1** | **1** |  |  | **-** |
| **V** | **1** |  |  | **1** |  |
| **ПО ЋЕТКОВИЋИ** |  |  |  |  |  |
| **I** | **3** | **2** | **1** |  |  |
| **II** | **1** | **1** |  |  |  |
| **III** | **2** | **2** |  |  |  |
| **V** | **1** |  | **1** |  |  |

*10.- Преглед броја ученика са постигнутим успјехом*

Ученици су освојили следеће награде: Ликовна радионица-Лекић Анђела 3 мјесто у млађим категоријама на ликовном конкурсу „дјеца Берана“2015. године и литерална секција Алексић Тања 1 мјесто на литералном конкурсу поводом 70 година побједе над фашизмом на тему „Ој лијепа ој драга слободо“.

Наша школа је опремљена са 4 десктоп рачуна, 4 лап топа, 1 кинопројектор, 2 штампача са скенером. Школа је покривена интернетом, школа посједује и комби возило за превоз радника и ученика, што се тиче наставних и очигледних средстава она су дотрајала и скоро ван употребе.

У школи је неопходно урадити следеће: Замијенити столарију, замијенити електроинсталацију према стручном налазу фирме Монтинспект Подгорица, увести систем централног гријања у школи, глетовање зидова у унутрашњости школе као и замјена канцеларијског намјештаја.

**ЈУ Школа за основно музичко образовање**

Задатак школе за основно музичко образовање је да паралелно са стицањем основног образовања пружи ученицима основно музичко образовање и да на тај начин подиже ниво културе у циљу духовног обогаћивања средине у којој школа ради . Годишњи план и програм школе обухвата најважнија питања и задатке из организације рада школе .

У школској 2014/2015. години уписано је 176 ученика, од којих је 165 завршило разред . Настава се изводи индивидуално за инструменте и групно за опште предмете . настава је организована у 17 одјељења у двије смјене два пута недељно .

Број ученика и њихова средња оцјена су следећи:

-Први реформисани разред- 18 ученика, с просјечном оцјеном истиче се,

-други реформисани разред-27 ученика, с просјечном оцјеном истиче се,

-трећи реформисани разред- 26 ученика, с просјечном оцјеном 3,96,

-четврти реформисани разред-17 ученика, с просјечном оцјеном 4,20,

-пети реформисани разред-14 ученика, с просјечном оцјеном 4,08,

-шести реформисани разред- 6 ученика, с просјечном оцјеном 4,83,

-припремни разред- 18 ученика, с просјечном оцјеном 4,69,

-трећи класични разред- 16 ученика, с просјечном оцјеном 4,63,

-четврти класични ратред-16 ученика, с просјечном оцјеном 4,27,

-пети класични разред-6 ученика, с просјечном оцјеном 4,00,

-шести класични разред- 12 ученика, с просјечном оцјеном 4,25.

Бројно стање ученика по одсјецима је следеће :

* одсјек клавира похађало је 81 ученик ,
* одсјек виолине похађало је 23 ученика ,
* одсјек гитаре похађало је 20 ученика и
* одсјек хармонике похађало је 15 ученика .

На реализацији плана и програма у школи ангажовано је 7 професора , 1 наставник и 3 стручна учитеља . За надарене ученике Музичке школе организована је додатна индивидуална настава . Такодје ученицима је омогућено да сваке суботе вјежбају у термину од 09 до 13 сати .

Опремљеност школе у наставним и очигледним средствима је добра . Такође , објекат у којем се реализују индивидуални и групни наставни садржаји задовољава стандарде оваквог типа установа . Ученици ове школе учествовали су на 42. музичком фестивалу у Херцег Новом у изузетно јакој конкуренцији на државном нивоу освојили три сребрне лире и три бронзане лире, похвале је добило шест ученика.

Поред такмичарског типа , ученици су имали прилику да представе стечено знање и сопствену креативност широј публици на интерним часовима и концертима који се припремају у току и на крају школске године .

**СРЕДЊЕ ОБРАЗОВАЊЕ**

 Након стицања обавезног основног васпитања и образовања, ученици који су жељели да наставе школовање могли су да се опредијеле за стицање општег средњег образовања или стручног образовања (трогодишња или четворогодишња стручна школа). У нашој Општини постоје 4 средње школе .

Образовање у Гимназији „ Панто Малишић “ има за циљ да ученицима омогући : стицање потребних знања, вјештина, способности и навика, заснованих на достигнуцима науке, технике, културе и умјетности, ради настављања школовања; постизање медународно упоредивог нивоа знања ; развијање критицког мишљења и просудивања ; развијање способности комуникације; развијање одговорног односа према радној и животној средини; развијање способности за живот у плуралистицком и демократском друштву и подстицање разумијевања, толеранције и солидарности.

Стручно образовање се стиче у стручним школама : ЈУ Медицинска школа др „ Бранко Зоговић“, ЈУ Средња стручна школа и ЈУ Средња школа „Вукадин Вукадиновић“.

Основни циљ стручног образовања огледа се у : стицању знања и развоју вјештина и компетенција које одговарају захтјевима савременог, демократски и економски развијеног друштва и тржишне привреде; обезбјеђивање стицања стручних квалификација ученицима и одраслима, које им омогућавају равноправно учешће на тржишту рада; обезбјеђивање знања и способности неопходних за живот и рад, лична интересовања, професионални развој личности и за даље образовање; обезбјеђивање услова за проширивање знања у оквиру занимања; компатибилност система стручног образовања у Црној Гори са образовањем у развијеним демократским земљама и развијање свијести ученика о потреби цјеложивотног учења.

 Постојећа школска мрежа у нашој Општини омогућава упис свих ученика, који желе, да наставе образовање након завршетка основне школе.

|  |  |  |  |  |  |  |  |
| --- | --- | --- | --- | --- | --- | --- | --- |
| **Назив школе** | **2008/09** | **2009/10** | **2010/11** | **2011/12** | **2012/13** | **2013/14** | **2014/15** |
| ЈУ Гимназија „Панто Малишић“ | 487 | 529 | 600 | 620 | 611 | 533 | 545 |
| ЈУСредња школа „ Вукадин Вукадиновић“ | 916 | - | 848 | 816 | 760 | 567 | 567 |
| ЈУ „ Средња сртручна школа“ | 492 | - | 473 | 491 | 494 | 444 | 372 |
| ЈУ Медицинска школа „др Бранко Зоговић“ | 914 | 837 | 764 | 761 | 684 | 702 | 669 |
| **УКУПНО** | **2809** |  | **2685** | **2688** | **2549** | **2439** | **2153** |

*11.- Кретање броја уписаних ученика у средњим школама по школским годинама*

Школе су аутономне у изради својих годишњих планова и програма рада. Годишњим планом и програмом рада школе, утврђује се : организација образовно-васпитног рада, интерно обезбјеђивање квалитета, облици, садржај и распоред извршења задатака, план уписа, стручно усавршавање наставника, сарадња са послодавцима и њиховим удружењима и друго. Образовни програми, урађени и усвојени на националном нивоу, у складу са стандардима занимања, су конципирани тако да су у њима прописани циљеви које треба остварити кроз процес образовања. Наставници, кроз израду годишњих и оперативних планова рада, одређују начин остваривања циљева, датих образовним програмом односно предметним програмима, бирајући облике и методе рада за достизање постављених циљева.

**Јавна установа Гимназија „ Панто Малишић “**

ЈУ Гимназију „ Панто Малишић “ у Беранама , представља једну од најстаријих и најзначајнијих образовних установа у Горњем Полимљу, па је и интересовање и данашњих генерација да похађају ову школу у складу са том богатом традицијом. Школске 2014/15 године у ову установу уписано је 545 учемика ( I разред 134 , II-123 , III -146 и IV -142) распоређених у 20 одјељења општег смјера. Настава је организована у првој смјени, а наставни процес су реализовала 42 наставника са одговарајућом стручном спремом. У вези са тим, треба напоменути да је шест професора у протеклој наставној години добило унапријеђена звања у просвјети и то : наставник ментор и наставник савјетник , што је још једна потврда квалитета наставног особља у овој установи .

У школској 2014/2015. години постигнут је сљедећи успјех ученика , на нивоу школе :

|  |  |
| --- | --- |
| Одличан  | 281 ученика |
| Врло добар | 203 ученика |
| Добар | 56 ученика |
| Довољан | - / ученика |
| Недовољан- | -/ ученика |

У школи су створени одговарајући услови за несметано одвијање васпитно-образовног процеса, а настава се изводи у 20 учионица, 5 кабинета, 2 мултимедијалне сале и фискултурној сали. У последњих неколико година обновљена је опрема кабинета физике, хемије, биологије, њемачког језика и информатике, тако да су значајно побољшани услови за квалитетан образовно-васпитни рад.

Објекат Гимназије је у потпуности реконструисан прије 5 година замјеном фасадне браварије, адаптацијом фасаде зграде и већим бројем интервенција унутар објекта. Прије двије године извршена је реконструкција система гријања тако да је веома успјешно ријешен дугогодишњи проблем загријавања школског простора.

Ученици Гимназије, традиционално учествују на различитим такмичењима и смотрама знања. Посебно мјесто припада учешће на Државном такмичењу у знању из различитих области освојено је:

-једно прво мјесто(математика), два друга мјеста (њемачки језик и информатика) и три трећа мјеста( руски језик, француски језик и физика),

-на такмичењу које је одржано на Природно-математичком факултету, освојене су три прве награде(математика-двије категорије и физика),

-на Општинском такмичењу рецитатора, освојена су прва три мјеста,

-на литералном конкурсу Центра за културу, освојена су друго и треће мјесто,

- Као и претходних година, ученици Гимназије своја знања су потврдили и добијањем диплома „Луча“ за одличан успјех из свих наставних предмета у основној и средњој школи, док је 34 ученика добило диплому „Луча“ за одличан општи успјех у основној и средњој школи.

И у школској 2014/15 години настављена је реализација пројекта њемачке језичке дипломе, у оквиру којег два професора њемачког језика из СР Њемачке организују наставу за ученике који се посебно истичу у познавању овог језика. Као саставни дио реализације наведеног пројекта, током протекле школске године, остварена је сарадња са средњом школом из Ведела, Хамбург, тако да су крајем маја 2015.године ученици ове школе посјетили гимназију и боравили неколико дана у нашем граду.

Реализацијом обавезних изборних садржаја, током школске 2014/15 године обиљежени су значајни светски датуми. Тако је у октобру 2014. године обиљежен Дан уједињених нација, у децембру Дан волонтеризма када је и основан Волонтерски клуб Гимназије, у фебруару 2015.године Дан социјалне правде и у марту Свјетски дан позоришта. У активностима које су реализоване поводом неведених свјетских дана учествовао је велики број ученика, а то су уједно били ненаставни радни дани.

Поред тога , у школи су реализовани школски турнири који показују добру физичку спремност и спортски дух ученика ове школе . Протекле године организован је турнир у одбојци, кошаркашки турнир и шаховски турнир .

ЈУ Гимназија „ Панто Малишић“ је заједно са Општином Беране, била домаћин Државног првенства у дебати крајем фебруара 2015. године. Треба истаћи да су ученици-представници Гимназије учествовали на Националној конференцији Уније средњошколаца Црне Горе, затим на БАЛМУН канференцији у Бањалуци и Гим-Фесту у Рожајама.

У априлу 2015. године одржано је ПИСА тестирање које представља међународну процјену знања и вјештина петнаестрогодишњих ученика под покровитељством ОЕЦД-а, аматурски екстерно-интерни испит реализован је у периоду од априла до јуна 2015. године.

Гимназију су посјетили представници дипломатског кора у Црној Гори. Тако је у новембру 2014.године школи посјетио Алберто Камарата, шеф сектора за политику, европске интеграције и трговину у Делегацији Европске уније у Црној Гори, у фебруару 2015.године Гудрун Штајнакер, амбасадорка СР Њемачке у Црној Гори, а у марту школу је посјетио Сејран Мирзазада, шеф Дипломатске мисије Азербејџана у Црној Гори.

Школу су током новембра 2014. Године посјетили чланови Одбора за европске интеграције Скупштине Црне Горе, и они су одржали трибину са ученицима IV разреда који су изучавали предмет Европске интеграције.

**Јавна установа Средња стручна школа**

Након извршених припрема и по објављеном конкурсу уа упис ученика за школску 2014/15 годину у ЈУ Средња стручна школа , у први разред је уписано 65 ученика распоредјених у 4 одјељења, у други разред је уписано 94 ученика распоредјених у 4 одјељења , 117 ученика трећег разреда , распоредјених у 5 одјељења и 96 ученика четвртог разреда распоредјених у 4 разреда. Укупно, на нивоу школе у школској 2014/15 године, уписано је 372 ученика распоређених у 17 одјељења , од којих је 11 одјељења четвртог и трећег степена образовања за подручје рада електротехника, три одјељења за подручје рада Грађевине и уређења простора и три одјељења личних услуга за занимање фризер/фризерка.

За подручје рада електротехника уписано је 247 ученика , 45 ученика је уписано за подручје рада градјевина и уредјење простора и 80 ученика за подручје рада личне услуге.

 Настава се организује у пријеподневној смјени и одвија се у учионицама, кабинетима односно салонима ( фризери).

Ученици првог разреда су на крају наставне године остварили проценат пролазности од 69,80%, а на крају школске године пролазност је била 100%.

Ученици другог разреда су на крају наставне године остварили проценат пролазности од 63%, а на крају школске године пролазност је била 100%.

Ученици трећег разреда су на крају наставне године остварили проценат пролазности од 61%, а на крају школске године пролазност је била 100%.

Ученици завршних разреда четвртог степена су на крају наставне године остварили проценат пролазности од 56,66%, а ученици трећег степена остварили су пролазност од 52%. На крају школске године пролазност је била 100%.

Екстерном полагању стручног испита приступило је 73 ученика, а интерном 26 ученика.

Полагању завршног испита за ученике трећег степена подручје рада Личне услуге/образовни профил фризер/фризерка приступило јq 18 ученика, од којих је 8.оро остало на поправни испит из црногорског-српског, босанског и хрватског језика и књижевности.

За ученика генерације једногласном одлуком Наставничког вијећа изабрана је Дервишевић Бинаса ученица IV2 одјељења, подручје рада електротехника/образовни профил електротехничар рачунара.

На међународном такмичењу фризера „Будва“ 2014. године, Школско-јуниорско такмичење Меморијални куп „Слободан Павићевић“ одржаног 27 и 28 септембра, у укупном пласману ЈУ Средња стручна школа је у јакој конкуренцији са више школа освојила прво мјесто.

На међународном такмичењу фризера који је организовао Савез фризерских клубова Србије на којем је учествовала ЈУ Средња стручна школа у Београду 07.12.2014. године у конкуренцији са више школа из Србије и региона , школа је у укупном пласману освојила треће мјесто.

Млади Еко репортери школе Хамдија Беговић и Жељка Бакић ученици првог разреда су на Националном конкурсу 2015. године за рад „Зашто правити горе када сви заједно можемо биље“ у категорији еко фото прича освојили друго мјесто.

На школском такмичењу, за основне и средње школе које је организовао Секретаријат за спорт, културу, младе и сарадњу са НВО Општине Беране, 17.12.2014. године, спортске секције школе учествовале су на такмичењу у малом фудбалу, кошарци, шаху и стрељаштву и остварили запажене резултате.

Секција ученика за прву помоћ и хуманитарни рад је 14.11.2014. године, организовала акцију добровољног давалаштва крви за коју се пријавило 22 матуранта а крв је дало 11.

У сарадњи са Заводом за запошљавање и Организатором обуке за одрасле у школи је одржан курс преквалификације полазника са Завода за запошљавање за занимање Управљање и руковођење грађевинским машинама. У обуци полазника курса учествовали су и наставници школе.

На двадесетој смотри рецитатора одржаној у Дому културе 06.04.2015. године, ученици су остварили запажене резултате.

09.05.2015. године на трећем државном такмичењу из предмета електроника, учествовали су ученици: Загорка Голубовић, Шејла Весковић, Маринко Ралевић и Мерсад Шаботић са менторима дипл. инж. Дошљак Љопче, дипл. инж. Нехрудин Шахман, на такмичењу су ученици остварили завидан успјех.

На 43 општинском такмичењу у организацији Црвеног крста Беране у категорији омладине, ученици са менторима Ифетом Чиловић и Лидијом Спасовић, освојили су друго мјесто.

На литералном конкурсу Савеза удружења бораца НОР-а и антифашиста Црне Горе, поводом 70 година побједе над фашизмом, на тему „Ој лијепа, ој драга слободо“-Загорка Голубовић- ученица другог разреда освојила је прву награду.

Школа је од сопствених финансијских средстава на другом спрату замијенила дотрајалу столарију на десет учионица и два кабинета, у холу зграде као и у ходницима школе постављено је око тридесетак слика са мотивима старог изгледа града, чиме је у знатној мјери простор постао естетски уређенији и пријатнији за боравак.

Поткровље зграде у коме је око 900 квадрата корисног простора је већ неколико година уназад у изузетно лошем стању. Настава се у том дијелу школске зграде одвија у отежаним условима, због дотрајалости косе кровне конструкције, и у том дијелу је неопходна хитна и неодложна интервенција у циљу реконструкције и адаптације тог дијела зграде.

**Јавна установа Средња медицинска школа „ др Бранко Зоговић“**

У школској 2014/15 години , уписано је 669 ученика. На крају школске године број оцијењених ученика био је 656. разлика од тринаест ученика односи се на оне који су напустили или су прешли у другу образовну установу .

Остварени успјех по разредима био је следећи :

|  |  |  |  |  |  |  |
| --- | --- | --- | --- | --- | --- | --- |
| Разред | Број ученика | Одличан | Вр. добар  | Добар | Довољан | Недовољан  |
| **I** | 174 | 28 | 42 | 89 | 15 | - |
| **II** | 160 | 37 | 35 | 67 | 21 |  |
| **III**  | 173 | 38 | 39 | 61 | 32 | 3 |
| **IV** | 149 | 43 | 39 | 56 | 11 |  |
| **Свега** | **656** | **146** | **155** | **273** | **79** | **3** |

 *12.- Преглед броја ученика са постигнутим успјехом*

Настава се изводи у двије смјене . Ученици првог и другог разреда похађају наставу у првој смјени, а ученици трећег и четвртог разреда у другој смјени. Практична настава се изводи у пријеподневној смјени у „наставним базама“ у Дому здравља „ Др Ника Лабовић“ и Општој болници Беране, док се у послијеподневној смјени настава изводи у школским кабинетима. Школа користи салу Гимназије за наставу физичког васпитања.

У школској 2014/15 години настава је организована у 21 одјељења и то: у првом разреду имало је 6 одјељења, у другом 5 одјељења, у трећем 5 одјељења и у четвртом разреду 5 одјељења.

 У оквиру ваннаставних активности у школи постоје 12 секција и клубова које су формиране у зависности од интересовања ученика.

Напомињено, да су теоријска и практична настава стручно заступљена у складу са Законом. Опремљеност школе наставним средствима задовољавају потребе остваривања васпитно – образовног процеса.

Стање објекта у којем се изводи настава је солидно.

На општинском такмичењу рецитатора, учествовали су ученици али без награде овог пута.

Ваннаставне активности ученика и обиљежавање значајних датума :

-24. септембра 2014. године посјећен је фестивал науке „Ноћ истраживача“ у Подгорици;

-новембар 2014 – Дан борбе против дијабетеса;

-21. Фебруар- Дан матерњег језика,

-април 2015 год. - ученици наше школе су представљали Црну Гору на Интернационалном фестивалу науке у Нишу под називом „Наук није баук“;

-7. април – ученици су учествовали у акцији давања крви;

-мај 2015 – манифестација Дан отворених врата.

 Матурски испити су успјешно завршени у јунском и августовском року. Појава асоцијалних или девијантних понашања ученика током школске 2014/15 године није било.

**Јавна установа Средња стручна школа „ Вукадин Вукадиновић“**

Школски центар „ Вукадин Вукадиновић“ у Беранама , основан је Рјешењем СО Иванград бр. 01-6995/3 од 12 . августа 1967 године . У састав Центра ушле су двије средње школе које су до тада биле организоване као самосталне образовне установе – Школа ученика у привреди и Средња техничка школа. Школа ученика у привреди постојала је од 1946 године док је Средња техничка школа на територији општине Беране основана 1961 године . Другог новембра 1967 године извршено је конституисање првих органа управљања у Школском центру. Школски центар је, одлуком СО Беране од 21 јула 1974 године преименован у Школски центар „ Вукадин Вукадиновић“. Рјешењем Министарства просвјете и науке УПИ бр 04 -567 од 09. новембра 2009 године ова Установа је лиценцирана за извођење сљедећих образовних програма :

 Економски техничар, Правно-административни техничар, Техничар маркетинга и трговине, Туристички техничар, Техничар друмског саобраћаја, Техничар услуживања , Техничар кулинарства , Пољопривредни техничар, Ветеринарски техничар, Техничар дрвопрераде, Кувар, Конобар, Аутомеханичар, Бравар, Инсталатер санитарних уређаја, гријања и климатизације, Столар, Оператер у примарној преради дрвета и Монтер суве градње.

 Установа има организован облик цјеложивотног учења кроз формирани Центар за обуку из области дрвопрераде који је настао као резултат пројекта ВЕТ 1 у партнерству са Заводом за запошљавање и Министарством просвјете и спорта УПИ бр 07-353 од 12 јула 2010 године . Школа је тиме остварила право на образовање одраслих и добила лиценцу за изводјење програма за образовање одраслих за следећа занимања : помоћни столар, столар за намјештај, грађевински столар, тапетар, произвођач резане грађе, помоћник у преради дрвета и хидротермичар дрвета . Такодје, школа је лиценцирана за извођење наставе за занимања : кувар, помоћни кувар, конобар, израђивач украсних предмета и накита, воћар, виноградар, узгајивач љековитог биља и програм образовања за стицање предузетничких вјештина и знања .

 ЈУ ССШ „ Вукадин Вукадиновић“ је образовно-васпитна установа која функционише по савременим стандардима и захтјевима савремених образовних установа . Располаже са 3.100 м2 корисне површине за извођење наставних садржаја. Осим у матичној, настава се изводи и у Подручном одјељењу у Петњици на 950м2 корисне површине. Све планиране активности дефинисане годишњим планом и програмом васпитно образовног рада за школску 2014/15 годину су реализоване.

У школској 2014/ 2015 години уписано је 567 ученика распоредјених у 29 одјељења. Настава у Матичној школи се изводи у двије смјене а у Подручном одјељењу у Петњици у једној смјени.

Укупан број запослених у Установи је 97. Наставни процес реализује 78 наставника. Настава је у потпуности стручно заступљена.

У цјелини посматрано школски објекат не задовољава педагошке наставне услове за несметано извођење наставе, због дотрајалости објекта.

Школа располаже и са неуређеним пратећим објектима : спортски полигони са преко 3.225 м2 , Арборетум од 17.105 м2 и шумски расадник 0,25 ха.

У Петњици школа користи 10 учионица, зборницу, фискултурну салу, кабинете за физику, хемију и биологију, двије радионице за машинску струку и пољопривредно добро за извођење практичне наставе ученика.

Школа у новом објекту посједује двије учионице за стране језике, дрвопрераду и биротехнику, што је побољшало услове за извођење наставе. Школа је обезбиједила довољан број графофолија, термофолија, хамера и фломастера за наставу. За потребе физичког васпитања купљена су неопходна средстве (лопте и др.).

Наставни кадар и руководство школе су у протеклом периоду реализовали бројне обуке у области обезбјеђивање квалитета и унапређења наставе. Већина наставника посједује информатичку писменост. Школа се налази у пројекту МЕИС (електронски дневник, од школске 2010/11). Наставници школе су учествовали у различитим пројектима реформе образовног система у Црној Гори на изради стратешких докумената, у разним активностима екстерне евалоације, стекли широк обим знања о проблематици реформе образовања, стекли искуства у раду са међународним експертима и посједују спремност да се прилагоде неопходним промјенама у цуљу што бољег функционисања школе, разумијевајући у потпуности добробит оваквих промјена.

Школа располаже са 56 рачунара и 3 учионице за рад са групом. Рачунари су умрежени и повезани на интернет. За администрацију се користи 11 рачунара.

У реализацији активности школа очекује подршку носиоца политике образовања: Министарства просвјете, Центра за стручно образовање, Завода за школство и Испитног центра.

Школа се труди да обезбиједи потпуни партнерски однос и отворену сарадњу са свим актерима из локалне заједнице.

Значајни проблеми у одржавању школског програма су:

* столарија је у веома лошем стању,
* фасада дотрајала,
* ограда око школе отежава нормално функционисање наставе, што представља проблем у обезбјеђивању сигурног боравка ученика у школи,
* школски намјештај дотрајао,
* спортских терена практично и да нема.

Цијенимо да , као једна од највећих образовних установа у нашем граду која је у значајној мјери утиче и на свеукупни развој заједнице , завређујемо већу пажњу лоаклне самоуправе, па се надамо да ћемо у наредном периоду заједно успијети да ријешимо бар дио проблема са којима се сусрећемо у остваривању наставног процеса .

На јавни позив "Професионална рехабилитација, активна политика запошљавања и запошљавања лица са инвалидитетом" а за пројекат "Пружите нам шансу" чији је носилац СО Беране, наша школа као партнер је реализовала програм образовања одраслих "Помоћни столар". Све планиране активности пројекта смо успјешно реализовали и цијенимо да је то добар примјер добре сарадње на локалном нивоу који доприноси побољшању услова рада школе.

Секретаријат за општу управу и друштвене дјелатности